Szerettem. Nagyon szerettem a hagyományos háztartási kekszből készült keksztekercset, amíg ehettem. Miután kiderült a betegségem sokáig nem ettem keksztekercset, mert nem ízlett a gluténmentes változat. Emlékszem egyszer elmentem egy gluténmentes cukrászdába és ott is kipróbáltam, gondoltam a profik biztosan tuti finomat készíteni, de csalódnom kellett. Sokáig kísérleteztem a gluténmentes keksztekercs recepttel, sokféle kekszet kipróbáltam hozzá és most már isteni szerintem.

Hozzávalók

A tésztához

2 csomag keksz(2x125g)

30g kakaópor

30g porcukor

kb. 110ml tej (annyi amennyitől gyúrható kemény tészta lesz)

A töltelékhez

100g tea vaj

40g porcukor (ízés szerint lehet több vagy kevesebb)

1 csomag vaníliás cukor

100g kókusz reszelék

Elkészítés

A vajat kiveszem a hűtőből, hogy egy kicsit megolvadjon. Egy tálba bele teszem a kekszeket és botmixerrel porrá őrölöm. Hozzáadom a kakaóport és a cukrot valamit annyi tejet, amennyivel kemény gyúrható tésztát kapok. Miután jól összedolgoztam a tésztát vékonyra (kb. 0,5 cm) nyújtom. Ezt egy alufólián szoktam megtenni, amit először megszórok egy evőkanál kókusz reszelékkel. Egy másik tálba bele teszem a vajat, a porcukrot, a vaníliás cukrot és a kókusz reszeléket, majd sima krémmé keverem. A kapott krémet belekenem a kinyújtott tésztába majd felcsavarom az egészet. Az alufólia segít a tekerésben, óvatosan kell csinálni, hogy ne repedjen meg a tészta. Ha felcsavartam beteszem az egészet a hűtőbe. Ajánlatos egy napig hűteni, hogy jól összeérjenek az ízek, de megvallom mi sokkal korábban meg szoktuk kezdeni.

Kiváló kókuszos receptem még a kókusz kocka.